ส่วนที่ 1

1. ข้อมูลสรุป

บริษัท แพรนด้า จิวเวลรี่ จำกัด (มหาชน) (“PRANDA”) ก่อตั้งขึ้นเมื่อปี พ.ศ. 2516
ในนามของบริษัท แพรนด้า ดีไซน์ จำกัด ต่อมาได้จัดตั้งบริษัท แพรนด้า จิวเวลรี่ จำกัด
ขึ้นอย่างเป็นทางการเมื่อวันที่ 27 เมษายน 2527
และได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อวันที่ 6 กรกฎาคม 2533
ซึ่งได้แปรสภาพเป็นบริษัทมหาชนจำกัด เมื่อวันที่ 3 มิถุนายน 2537 ปัจจุบันบริษัทฯมีทุนจดทะเบียน
400 ล้านบาท เป็นทุนที่ออกและชำระแล้ว 395.75 ล้านบาท โดยมีที่ตั้งสำนักงานใหญ่เลขที่ 28
ซอยบางนา-ตราด 28 แขวงบางนา เขตบางนา กรุงเทพมหานคร 10260

 ลักษณะการประกอบธุรกิจของบริษัท

บริษัทฯ ดำเนินธุรกิจเป็นผู้ผลิตและจัดจำหน่ายเครื่องประดับอัญมณีเป็นหลัก
ปัจจุบันเป็นผู้นำด้านการส่งออกเครื่องประดับอัญมณีของไทย
ซึ่งมีการกระจายฐานลูกค้าไปยังภูมิภาคที่สำคัญของโลก อันได้แก่ อเมริกาเหนือ ยุโรป และเอเชีย

บริษัทฯ กำหนดวิสัยทัศน์ที่จะเป็น “ผู้ผลิตสินค้าจำนวนมากชิ้นระดับโลกให้กับตราสินค้าชั้นนำ”
ซึ่งได้วางรากฐานที่มั่นคงไว้รองรับกับวิสัยทัศน์ดังกล่าว
โดยพิจารณาได้จากโครงสร้างการบริหารที่สมดุลซึ่งประกอบด้วยฐานการผลิตเครื่องประดับอัญมณีที่ประหยัดขนาดการผลิต
(Economies of Scale) 7 โรงงานใน 4 ประเทศ ได้แก่ ไทย อินโดนีเซีย เวียดนาม และ
จีน ทำให้มีกำลังการผลิต 8.23 ล้านชิ้นต่อปี พร้อมทั้งการออกแบบเครื่องประดับ
อัญมณีที่ทันสมัยโดยบริษัทมีศูนย์พัฒนารูปแบบสินค้าของตนเอง (Design Development Center)
และต่อเนื่องถึงการจัดจำหน่ายสินค้าเครื่องประดับอัญมณีผ่านบริษัทย่อยของตนเอง (Distribution
base) ซึ่งกระจายตามภูมิภาคที่สำคัญของโลก สิ่งสำคัญอีกประการหนึ่ง
บริษัทฯดำเนินธุรกิจโดยยึดหลักการส่งเสริมและคำนึงถึงสังคมและสิ่งแวดล้อม

นอกจากนี้บริษัทฯ ยังคงได้รับการส่งเสริมการลงทุนจากคณะกรรมการส่งเสริมการลงทุน
สำหรับกิจการผลิตเครื่องประดับอัญมณีเพื่อการส่งออกที่ทำด้วยเนื้อเงินและทองคำ
ซึ่งได้รับสิทธิประโยชน์ยกเว้นภาษีเงินได้นิติบุคคลเป็นระยะเวลา 8 ปี
ปัจจุบันใช้สิทธิประโยชน์ไปแล้ว 5 ปี นอกจากนี้บริษัทฯ
ยังได้รับสิทธิประโยชน์เพิ่มเติมโดยได้รับการลดหย่อนภาษีเงินได้นิติบุคคลร้อยละ 50 ต่อไปอีก 5
ปีนับจากวันสิ้นสุดการได้รับสิทธิยกเว้นภาษีเงินได้นิติบุคคล

อีกทั้งบริษัทฯ ได้พัฒนาตราสินค้าของตนเองซึ่งจัดจำหน่ายโดยบริษัทย่อยคือบจก. พรีม่าโกลด์
อินเตอร์เนชั่นแนล ซึ่งประกอบด้วยตราสินค้า PRIMA GOLD, PRIMA DIAMOND, PRIMA ART,
CENTURY GOLD และ esse โดยขายผ่านช่องทางการจัดจำหน่ายในประเทศถึง 54 แห่ง
และต่างประเทศถึง 43 แห่ง รวมมีช่องทางการจัดจำหน่ายทั้งสิ้น 97 แห่ง

 ความเสี่ยง บริษัทฯ ได้เปิดเผยไว้ในหัวข้อ “ปัจจัยเสี่ยง” ในส่วนที่ 2 หน้าที่ 2-2, 2-3

 สรุปฐานะการเงินและผลการดำเนินงาน

แม้ว่าเศรษฐกิจโลกปี 2550 จะชะลอตัวลงอย่างมากจากปีก่อน
อันเนื่องมาจากประเทศสหรัฐอเมริกาประสบกับปัญหาสินเชื่ออสังหาริมทรัพย์ด้อยคุณภาพ
(Sub-prime Credit)
กอปรกับราคาน้ำมันที่เพิ่มสูงขึ้นเป็นประวัติการณ์จึงส่งผลให้ผู้บริโภคขาดความเชื่อมั่นต่อภาวะเศรษฐกิจอย่างรุนแรง
มิหนำซ้ำอุตสาหกรรมเครื่องประดับทั่วโลกก็ประสบกับราคาวัตถุดิบทั้งทองคำและเนื้อเงินที่เพิ่มสูงขึ้นอย่างรวดเร็ว
อีกทั้งอุตสาหกรรมเครื่องประดับทองของไทยยังถูกตัดสิทธิพิเศษทางภาษีศุลกากรฯ (GSP)
จากสหรัฐอเมริกา และค่าเงินบาทต่อดอลลาร์สหรัฐก็ยังแข็งค่าขึ้นอย่างต่อเนื่อง

อย่างไรก็ตาม
อุตสาหกรรมเครื่องประดับอัญมณีของประเทศไทยก็สามารถปรับตัวและรักษาความสามารถการแข่งขันในตลาดโลกได้เป็นอย่างดี
ซึ่งพิจารณาได้จากการส่งออกที่ยังคงเติบโตต่อเนื่องจากปีก่อน
ทั้งนี้เป็นผลมาจากประเทศไทยเป็นผู้ส่งออกเครื่องประดับอัญมณีรายสำคัญของโลก
ซึ่งประกอบด้วยการเป็นศูนย์กลางการค้าพลอยระดับสากลและการเป็นฐานการผลิตเครื่องประดับอัญมณีที่สำคัญของโลก
การสืบทอดความรู้ความเชี่ยวชาญและวัฒนธรรมการผลิตเครื่องประดับอัญมณี
การมีแรงงานฝีมือที่มีคุณภาพจำนวนมาก
รวมทั้งอุตสาหกรรมฯได้รับการส่งเสริมและสนับสนุนจากภาครัฐอย่างจริงจัง

สำหรับ บริษัท แพรนด้า จิวเวลรี่ จำกัด (มหาชน)
เองก็เป็นผู้นำการส่งออกเครื่องประดับอัญมณีของไทย โดยบริษัทฯยังคงมุ่งมั่นจะป็น
"ผู้ผลิตสินค้าจำนวนมากชิ้นระดับโลกให้กับแบรนด์ชั้นนำ (World Class Mass Brand
Producer)" ซึ่งบริษัทฯมีภารกิจหลักดังต่อไปนี้

1) การผลิตเครื่องประดับอัญมณีคุณภาพจำนวนมากในระดับราคา 6 - 250 เหรียญสหรัฐอเมริกา

2) การผลิตเครื่องประดับอัญมณีคุณภาพให้กับลูกค้าที่เป็นแบรนด์เนม และแบรนด์ของตนเอง

3) การพัฒนาแบรนด์ของตนเองและจัดจำหน่ายไปยังภูมิภาคที่สำคัญของโลก

4) การสร้างความมั่นคงให้พนักงาน คู่ค้า และผลตอบแทนสม่ำเสมอให้แก่ผู้ถือหุ้น

จากภารกิจหลักดังกล่าว
บริษัทฯจึงได้ดำเนินกลยุทธ์ทางธุรกิจด้วยการกระจายความเสี่ยงทางการตลาด
ซึ่งทำให้บริษัทฯมีฐานลูกค้าทั้งในอเมริกา ยุโรป และเอเชีย โดยมีบริษัทจัดจำหน่ายของตนเอง 6
แห่ง ใน 6 ประเทศ เป็นผู้บริการแก่ลูกค้าในแต่ละภูมิภาค
และบริษัทฯได้มีการกระจายความเสี่ยงทางด้านการผลิตเพื่อให้ครอบคลุมแทบทุกระดับราคาสินค้า
โดยมีโรงงาน 7 แห่งใน 4 ประเทศ ได้แก่ ประเทศไทย เวียดนาม จีน และอินโดนีเซีย
อีกทั้งมีศูนย์ออกแบบและพัฒนาผลิตภัณฑ์ของตนเองที่อยู่ในระดับมาตรฐานสากล
และมีการพัฒนาแบรนด์ของตนเองอย่างต่อเนื่อง อาทิ Prima Gold, Prima Diamond, Prima
Art, Century Gold, Cai, H.Gringoire เป็นต้น

สำหรับปี 2550 ที่ผ่านมา บริษัทฯได้มีการขยายตลาดเพิ่มเติมทั้งในประเทศและต่างประเทศ
โดยมีการเพิ่มทุนให้กับบริษัทย่อยเพื่อใช้เป็นเงินทุนหมุนเวียนดังนี้

-   บริษัท พรีม่าโกลด์ อินเตอร์เนชั่นแนล จำกัด 100 ล้านบาท
    ทำให้บริษัทฯมีเงินลงทุนในบริษัทย่อย 200 ล้านบาท
    ซึ่งบริษัทฯยังคงมีสัดส่วนการลงทุนคิดเป็นร้อยละ 100

-   ห้างหุ้นส่วน Pranda & Kroll GmbH & Co. KG จำนวน 2.4 ล้านยูโร หรือประมาณ 116
    ล้านบาท ทำให้บริษัทฯมีเงินลงทุนในบริษัทย่อยประมาณ 164 ล้านบาท
    ซึ่งบริษัทฯยังคงมีสัดส่วนการลงทุนคิดเป็นร้อยละ 51

โดยบริษัทฯยังตระหนักอยู่เสมอว่าผู้ถือหุ้นเป็นบุคคลที่มีความสำคัญต่อความสำเร็จของกิจการเป็นอย่างยิ่ง
บริษัทฯจึงได้ประกาศจ่ายปันผลเป็นปีที่ 6 ติดต่อกัน
โดยคิดเป็นอัตราผลตอบแทนจากเงินปันผลเฉลี่ยตลอดระยะเวลา 6 ปี เท่ากับ 9.5% ต่อปี สำหรับปี
2550 มีการจ่ายปันผลจากกำไรสุทธิปี 2549 และกำไรสะสมปี 2548 จำนวน 364 ล้านบาท
คิดเป็นปันผลหุ้นละ 0.95 บาท หรือมีอัตราผลตอบแทนจากเงินปันผลประมาณ 14.25% ต่อปี

สำหรับผลประกอบการประจำปี 2550 บริษัทฯมีรายได้จากการขาย 4,359 ล้านบาท
คิดเป็นอัตราการเพิ่มขึ้นร้อยละ 6.96 โดยมีกำไรขั้นต้น 1,307 ล้านบาท กำไรจากการดำเนินงาน
440 ล้านบาท และกำไรสุทธิ 406 ล้านบาท
อีกทั้งบริษัทฯยังคงมีความแข็งแกร่งทางด้านโครงสร้างการเงินโดยพิจารณาได้จากหนี้สินระยะยาวต่อทุนลดลงเหลือเพียง
0.54 เท่า และความสามารถในการจ่ายดอกเบี้ยสูงถึง 8.59 เท่า

 สรุปใบสำคัญแสดงสิทธิที่ออกและเสนอขาย

ใบสำคัญแสดงสิทธิที่จะซื้อหุ้นสามัญของบริษัทฯ (PRANDA-W) ได้ครบกำหนดการใช้สิทธิในวันที่ 2
พฤษภาคม 2550 ในระหว่างไตรมาสที่ 2 ปี 2550
มีการใช้สิทธิใบสำคัญแสดงสิทธิที่จะซื้อหุ้นสามัญของบริษัทฯ ครั้งสุดท้ายจำนวน 7,396,310 หน่วย ณ
วันที่ 2 พฤษภาคม 2550 ยอดคงเหลือของใบสำคัญแสดงสิทธิที่ยังไม่ได้ใช้สิทธิมีจำนวน 4,236,410
หน่วย ใบสำคัญแสดงสิทธิที่จะซื้อหุ้นสามัญดังกล่าวพ้นสภาพจากการเป็นหลักทรัพย์จดทะเบียน
ในตลาดหลักทรัพย์แห่งประเทศไทยตั้งแต่วันที่ 3 พฤษภาคม 2550 เป็นต้นไป